Document ID: 32013R0297

A TANÁCS 297/2013/EU RENDELETE
(2013. március 27.)
a 44/2012/EU, a 39/2013/EU és a 40/2013/EU rendelet bizonyos halászati lehetőségek tekintetében történő módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet (1) úgy rendelkezik, hogy a vizekhez és az erőforrásokhoz való hozzáférést és a halászati tevékenységek fenntartható folytatását szabályozó uniós intézkedések meghatározását a rendelkezésre álló tudományos, műszaki és gazdasági szakvélemények és különösen a Halászati Tudományos, Műszaki és Gazdasági Bizottság (HTMGB) által készített jelentések figyelembevételével, valamint a regionális tanácsadó testületek javaslataira tekintettel kell végezni.
(2)
A Tanács feladata, hogy intézkedéseket fogadjon el a halászati lehetőségek meghatározására és elosztására vonatkozóan, beleértve - adott esetben - bizonyos, azokkal funkcionálisan összefüggő feltételeket is. A halászati lehetőségeket úgy kell elosztani a tagállamok között, hogy minden tagállam számára viszonylag stabil halászati tevékenység legyen biztosítható valamennyi állomány, illetve halászat tekintetében, és kellően figyelembe lehessen venni a közös halászati politikának a 2371/2002/EK rendeletben meghatározott célkitűzéseit.
(3)
A Tanács a 44/2012/EU (2) rendeletében meghatározta a 2012. évre az uniós vizek vonatkozásában bizonyos halállományok és halállománycsoportok tekintetében az uniós hajók számára egyes nem uniós vizeken rendelkezésre álló halászati lehetőségeket. A Tanács a 39/2013/EU (3) és a 40/2013/EU rendeletében (4) meghatározta a 2013. évre bizonyos halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó halászati lehetőségeket.
(4)
A 39/2013 EU rendeletben a VIIIc és IX területen található fattyúmakréla halállományra vonatkozó halászati lehetőségek különleges feltételeinek további tisztázása szükséges.
(5)
A grönlandi laposhal NAFO 3LMNO övezetben folytatott halászata tekintetében kiegészítő halászati lehetőségek váltak elérhetővé az Unió számára az Unió és az Északnyugat-atlanti Halászati Szervezet (NAFO) más szerződő felei közötti kvótacserék eredményeképpen. A 44/2012/EU rendelet IC. mellékletét a 2012. évre vonatkozóan 2012. január 1-jei hatállyal módosítani kell, hogy az magában foglalja az említett új halászati lehetőségeket. E módosítások csak a 2012. évre vonatkoznak és nem sértik a viszonylagos stabilitás elvét.
(6)
Az uniós és norvég hajók halászati lehetőségei, valamint az egymás vizeiben fellelhető halászati erőforrásokhoz való hozzáférés feltételei a halászati jogokról szóló konzultációkra figyelemmel évente kerülnek megállapításra a Norvégiával kötött kétoldalú halászati megállapodásoknak (5) megfelelően. A 2013-ra vonatkozó megállapodásokról szóló konzultációk befejeződéséig a 40/2013/EU rendelet ideiglenes halászati lehetőségeket állapított meg az érintett halállományok tekintetében. 2013. január 18-án lezárult a Norvégiával folytatott konzultációk, és megszületettek a 2013. évi halászati lehetőségekre vonatkozó megállapodások. A 40/2013/EU rendelet vonatkozó rendelkezéseit ezért helyénvaló ennek megfelelően módosítani.
(7)
A 40/2013/EU rendelet IA. melléklete előzetesen rögzíti a Nemzetközi Tengerkutatási Tanácsban (ICES) a IIIa körzetben, valamint az ICES II és IV alterület uniós vizeiben élő homokiangolnára vonatkozóan meghatározott fogási korlátozásokat. Az ICES 2013 februárjában tudományos szakvéleményt tett közzé az ICES IIa és IIIa körzet, valamint az ICES IV alterület uniós vizeiben élő homokiangolna-állományról. E szakvéleménnyel összhangban a fogásokat az 1. gazdálkodási területre vonatkozóan 224 544 tonnára, a 2. gazdálkodási területre vonatkozóan pedig 17 544 tonnára kell korlátozni. A 3. gazdálkodási terület tekintetében az összesített fogások ICES által javasolt felső határa 78 331 tonna. Mivel a 3. gazdálkodási terület az uniós és a norvég fogásokat egyaránt magában foglalja, az uniós felső határ nem haladhatja meg a 40 000 tonnát. A 4. és a 6. gazdálkodási területet illetően az ICES számára rendelkezésre álló fogási adatok és felmérési eredmények nem voltak elegendők ahhoz, hogy életkor alapú értékelést készítsen. Így a hasonló helyzetben levő más halállományok tekintetében elfogadott megközelítéssel összhangban helyénvaló, hogy a 4. gazdálkodási területen a fogási korlátozás 4 000 tonnában, a 6. gazdálkodási területen pedig 336 tonnában legyen megállapítva, ami az ezen területekre vonatkozó 2012. évi fogási korlátozások 20 %-os csökkentését jelenti. Az ICES szakvéleményével összhangban helyénvaló az 5. és a 7. gazdálkodási terület vonatkozásában a fogási korlátozásokat nullában megállapítani. A homokiangolna-állomány Norvégiával történő megosztására és az uniós vizekben való halászatának 2013. évi lehetőségeire tekintettel helyénvaló egy Norvégia és az EU közötti kvótacseréről megállapodni.,Következésképpen, az Unióra eső teljes kifogható mennyiség (TAC) hányadból az Unió az 1. gazdálkodási területen homoki angolnából 22 450 tonna mennyiségnek megfelelő kvótát ruház át Norvégiára 1 769 tonna közönséges tőkehal (észak-norvég állományok), 131 tonna foltos tőkehal (észak-norvég állományok), 250 tonna sima lepényhal (északi-tengeri állományok) és 95 tonna északi menyhal (északi-tengeri állományok) fejében. A 40/2013/EU rendelet IA. mellékletét ennek megfelelően módosítani kell.
(8)
A Nyugat- és Közép-csendes-óceáni Halászati Bizottság (WCPFC) 2012. december 2.-9-én Manilában megtartott kilencedik éves ülésén a nagyszemű tonhalra, a sárgaúszójú tonhalra és a bonitóra irányuló halászati erőkifejtés korlátozását célzó új állományvédelmi és gazdálkodási intézkedéseket, valamint a halak csoportosulását előidéző eszközökkel folytatott halászat elől elzárt területet érintő intézkedéseket fogadtak el. A WCPFC ezenkívül az Amerikaközi Trópusitonhal-bizottság (IATTC) és a WCPFC illetékességi területének közös része tekintetében hozandó gazdálkodási intézkedésekről is megállapodást kötött. Ezen intézkedések értelmében a mindkét szervezet nyilvántartásában szereplő uniós hajóknak az illetékességi területek közös részén folytatott halászat során be kell tartaniuk a 40/2013/EU rendeletben foglalt, az IATTC által hozott állományvédelmi és gazdálkodási intézkedéseket. Ezeket a WCPFC-intézkedéseket végre kell hajtani az uniós jogban.
(9)
Az Atlanti Tonhal Védelmére Létrehozott Nemzetközi Bizottság (ICCAT) által az atlanti kardhal védelmére hozott rendelkezések szerint az Unió az Atlanti-óceán déli részén le nem halászott kardhalkvótáját legfeljebb 200 tonna erejéig beleszámíthatja az észak-atlanti gazdálkodási területen ejtett kardhalra vonatkozó kvótájába. Az Unió ezenkívül az Atlanti-óceán északi részén le nem halászott kardhalkvótáját legfeljebb 200 tonna erejéig beleszámíthatja a dél-atlanti gazdálkodási területen ejtett kardhalra vonatkozó kvótájába. Az említett rendelkezéseket át kell ültetni az uniós jogba.
(10)
2013-ban tartott első éves ülésén a Dél-csendes-óceáni Regionális Halászati Gazdálkodási Szervezet (SPRFMO) több, halászati lehetőségeket érintő intézkedést határozott meg: meghatározta a fattyúmakréla TAC, az e faj halászatával összefüggő jelentéstétel módosítását is beleértve, valamint megállapította a nyílt tengeri és fenékhalászatra vonatkozó erőkifejtés korlátozásait. Az említett rendelkezéseket át kell ültetni az uniós jogba.
(11)
A 39/2013/EU rendelet és a 40/2013/EU rendelet általánosságban 2013. január 1-jétől alkalmazandó. A hivatkozott rendeletek módosításai tekintetében ezt a rendeletet indokolt 2013. január 1-jétől alkalmazni. E visszamenőleges hatályú alkalmazás nem sérti a jogbiztonság és a jogszerű elvárások védelmének elvét, mivel az érintett halászati lehetőségeket még nem merítették ki. A 44/2012 EU rendeletre vonatkozó módosítást 2012. január 1-től alkalmazni. Mivel bizonyos fogási korlátozások módosításai befolyásolják az érintett flották gazdasági tevékenységeit és az uniós hajók által a halászati idény vonatkozásában készített terveket, szükséges a 44/2012 EU rendelet, a 39/2013/EU rendelet és a 40/2013/EU rendelet sürgős módosítása. Ugyanezen okból, ennek a rendeletnek a kihirdetését követően indokolt azonnali hatályba lépése.
ELFOGADTA EZT A RENDELETET:
1. cikk
A 44/2012/EU rendelet módosítása
A 44/2012/EU rendelet IC. melléklete e rendelet I. mellékletének megfelelően módosul.
2. cikk
A 39/2013/EU rendelet módosítása
A 39/2013/EU rendelet I. melléklete e rendelet II. melléklete szövegének megfelelően módosul.
3. cikk
A 40/2013/EU rendelet módosítása
A 40/2013/EU rendelet a következőképpen módosul:
1.
A 4. cikk a következő ponttal egészül ki:
„n) »az IATTC és a WCPFC illetékességi területének közös része«: a következő vonalakkal határolt terület:
ny. h. 150 °,
ny. h. 130 °,
d. sz. 4 °,
d. sz. 50 °.”
2.
A 24. cikk helyébe a következő szöveg lép:
„24. cikk
Nyílt tengeri halászat - kapacitáskorlátozás
Az SPRFMO-egyezmény hatálya alá tartozó területen 2007-ben, 2008-ban vagy 2009-ben aktív halászati tevékenységet folytató tagállamoknak a lobogójuk alatt közlekedő, 2013-ban nyílt tengeri állományokra halászó hajók bruttó tonnatartalmának teljes szintjét az adott terület vonatkozásában uniós szinten összesen 78 600 BT-ra kell korlátozniuk.”
3.
A 25. cikk helyébe a következő szöveg lép:
„25. cikk
Nyílt tengeri halászat - teljes kifogható mennyiségek
(1) Kizárólag az SPRFMO-egyezmény hatálya alá tartozó területen 2007-ben, 2008-ban vagy 2009-ben aktív halászati tevékenységet folytató, a 24. cikkben meghatározott tagállamok halászhatnak nyílt tengeri állományokra az adott területen az IJ. mellékletben meghatározott teljes kifogható mennyiségekkel összhangban.
(2) Az IJ. mellékletben megállapított halászati lehetőségek azzal a feltétellel használhatók fel, hogy a tagállamok legkésőbb a következő hónap ötödik napjáig, az SPRFMO titkárságának tájékoztatása céljából megküldik a Bizottságnak a hajómegfigyelési rendszerek (VMS) nyilvántartásait, a havi fogási jelentéseket és - amennyiben rendelkezésre állnak - a be- és kihajózási adatokat azon hajók vonatkozásában, amelyek az SPRFMO egyezmény hatálya alá tartozó területen aktív halászati tevékenységet folytatnak vagy átrakási műveletekben vesznek részt.”
4.
A 29. cikk helyébe a következő szöveg lép:
„29. cikk
A nagyszemű tonhalra, a sárgaúszójú tonhalra és a bonitóra irányuló halászati erőkifejtés korlátozása
A tagállamok biztosítják, hogy a WCPFC-egyezmény hatálya alá tartozó terület nyílt tengeri, az é. sz. 20 ° és a d. sz. 20 ° közé eső részén a nagyszemű tonhalra (Thunnus obesus), a sárgaúszójú tonhalra (Thunnus albacares) és a bonitóra (Katsuwonus pelamis) erszényes kerítőhálóval halászó hajók számára kiosztott halászati napok száma ne növekedjen.”
5.
A 30. cikk (1) bekezdésének helyébe a következő szöveg lép:
„(1) A WCPFC-egyezmény hatálya alá tartozó területnek az é. sz. 20 ° és a d. sz. 20 ° közötti részén 2013. július 1-jén 00.00-től 2013. október 31-án 24.00-ig tilos a halak csoportosulását előidéző eszközöket használó erszényes kerítőhálós hajókkal folytatott halászati tevékenység végzése. Erszényes kerítőhálós hajók az említett időszakban kizárólag akkor folytathatnak halászati tevékenységet a WCPFC-egyezmény hatálya alá tartozó terület említett részén, ha a fedélzetükön tartózkodó megfigyelő igazolja, hogy a hajó egyetlen alkalommal sem:
a)
telepített vagy alkalmazott a halak csoportosulását előidéző eszközöket vagy azokhoz kapcsolódó elektronikus eszközöket;
b)
halászott halrajokra a halak csoportosulását előidéző eszközök felhasználásával.”
6.
A szöveg a következő cikkel egészül ki:
„30a. cikk
Az IATTC és a WCPFC illetékességi területének közös része
(1) A 4. cikk n) pontjában meghatározott, az IATTC és a WCPFC illetékességi területének közös részén folytatott halászat során a kizárólag a WCPFC nyilvántartásában szereplő hajók kötelesek alkalmazni a 29. és a 31. cikkben előírt intézkedéseket.
(2) A 4. cikk n) pontjában meghatározott, az IATTC és a WCPFC illetékességi területének közös részén folytatott halászat során a mind a WCPFC nyilvántartásában, mind az IATTC nyilvántartásában szereplő hajók, valamint a kizárólag az IATTC nyilvántartásában szereplő hajók kötelesek alkalmazni a 27. cikk (1) bekezdésének a) pontjában és az ugyanezen cikk (2)-(6) bekezdésében előírt intézkedéseket.”
7.
Az IA., az IB., az ID., az IJ., a III. és a VIII. melléklet e rendelet III. mellékletének megfelelően módosul.
4. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet 2013. január 1-jétől alkalmazandó.
A 1. cikket azonban 2012. január 1-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 27-én.

Labels: 11
18
6